Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 474/15)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KOONDDOKUMENT

„Kangra tea“

ELi nr: PGI-IN-672 – 25.1.2008

KPN ( ) KGT (X)

1. [KPN või KGT] nimetus(ed)

„Kangra tea“

2. Liikmesriik või kolmas riik

India

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Toode „Kangra tea“ on teatavat liiki tee, mida saadakse Kangra orus (Himachal Pradesh, India) viljeldava taimeliigi Camellia sinensis lehtedest, pungadest ja noortest vartest.

Käesoleva taotluse raames tuleks Kangra orgu mõista kui selle taotluse punktis 4 määratletud piirkonda.

Toote „Kangra tea“ lehtede põhiomadused on:

— võrkroodne leht,

— kitsad lehed.

Toote „Kangra tea“ saamiseks kasutatakse Kangra orus kasvatatud seemnete varusid ja muid piirkonna valitud sorte.

Toote maitse- ja lõhnaprofiili iseloomustab pähkline, talvise taimkatte ning puidu ja lillede aroom. Tootel „Kangra tea“ on magus järelmaitse.

Joogina on teel hele värvus ja täidlane maitse.

Toote „Kangra tea“ lehed sisaldavad kuni 13 % katehhiine ja kuni 3 % kofeiini ning aminohappeid, nagu teaniin, glutamiin ja trüptofaan.

Fenoolide kogusisaldus jääb vahemikku 198–230 mg/gm.

Antioksüdantide kogusisaldus jääb vahemikku 196–223 mg/gm.

Kangra orus toodetakse rohelise, oolongi, valge ja traditsioonilise musta tee liike.

Toote „Kangra tea“ eri klassid:

— Traditsiooniline must tee „Kangra tea“: — SFTGFOP: Super Fine Tippy Golden Flowery Orange Pekoe — FTFGOP: Fine Tippy Flowery Golden Orange Pekoe — TGFOP: Tippy Golden Flowery Orange Pekoe — GFOP: Golden Flowery Orange Pekoe — GOF: Golden Orange Fannings — FOF: Flowery Orange Fannings

OP on tervetest teelehekestest valmistatud tee, mida iseloomustatakse täiendavalt selle eripära alusel, näiteks klassi FOP kuuluval teel on lillearoom.

TGFOP on tervetest teelehekestest valmistatud tee, millel on palju kuldseid lehepungi teetaime tipus. Kuldsed lehepungad saadakse tipmiste õrnade pungade (avanemata lehtede) korjamisel ja hoolikal töötlemisel, et saada Tippy Golden Flowery Orange Pekoe (TGFOP) tee.

Fannings (sõmerjas teepuru) on kaalult kerge tee, mille kirjeldus sõltub teepuru välimusest või aroomist, vastavalt kas näiteks GOF (Golden Orange Fannings) või FOF (Flowery Orange Fannings).

— Oolongtee „Kangra tea“:

oolongtee valmistatakse õrnade teevõrsete ensüümide osalise inaktiveerimise teel.

— Valge tee „Kangra tea“:

valge tee valmistatakse tipmistest lehepungadest ja tavaliselt nimetatakse seda hõbetipu teeks.

— Roheline tee „Kangra tea“: — Tervetest lehtedest valmistatud tee: Lachha (LACHHA),Young Hyson (YH) ja Fine Young Hyson (FYH) — Purustatud teelehed: Mongra (MONGRA), Mashdana (MASHDANA), Gun Powder (GP), Hyson (H) ja Fine Hyson (FH) — Sõmerjas teepuru (Fanning): Soumee (SOUMEE), Twanky (TWANKY) — Teetolm: Dust (DUST)

Terveid teelehti kasutatakse tee Fine Young Hyson puhul, mida valmistatakse ettevaatlikult käsitsi korjatud võrsetest.

Tee Gunpowder ei ole valmistatud purustatud lehtedest, vaid tegemist on väikest palli meenutava teemassiga, mis moodustub rullimisel, kui üksikud võrsed kokku pressitakse. Need tõmmatakse seejärel õrnalt lahti ja tulemuseks on tee, mis on tuntud nimetuse „Gunpowder“ all.

Sõmerjas teepuru (Fannings) on aga kaalu poolest kerge tee.

Teetolmuks peetakse teed, mis läbib napilt sõelasilma suuruse nr 20.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toode „Kangra tea“ saadakse üksnes käesoleva dokumendi punktis 4 määratletud Kangra piirkonnas kasvatatud botaanilise liigi Camellia sinensis teetaimede lehtedest, pungadest ja õrnadest vartest.

Toote „Kangra Tea“ tootmiseks lubatud sordivaliku sellised piirangud on kehtestatud selleks, et säilitada aastakümneid järjekindlalt Kangra piirkonnas toodetud toote terviklikkus.

3.4. Tootmise erietapid, mis peavad toimuma määratletud geograafilises piirkonnas

Teetaimede kasvatamine, saagikoristus ja tee töötlemine on kolm etappi, mis peaksid toimuma viidatud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Liigi täpsustamine märgisel on mõeldud lõpptarbija jaoks, liigid kirjutatakse teepakikestele, et tarbijad oskaksid teha vahet toote „Kangra tea“ eri omadustel.

Punktis 3.2 kirjeldatud toote „Kangra tea“ liigid lisatakse pakendile koos toote „Kangra tea“ logoga.

4. Geograafilise piirkonna täpne määratlus

Toodet „Kangra tea“ toodetakse mitmes piirkonnas Lääne-Himaalaja Dhauladhari mäeaheliku nõlvadel. Need alad on:

— Palampur, Baijnath, Kangra ja Dharmsala Kangra ringkonnas,

— Jogindernagar Mandi ringkonnas ja

— Bhatiyat Chamba ringkonnas.

5. Seos geograafilise piirkonnaga

Taotlus registreerida kaitstud geograafiline tähis „Kangra tea“ tugineb toote omadustele ja kvaliteedile.

5.1. Geograafilise piirkonna eripära

Taotluses kirjeldatud Kangra piirkonnas valitsevad väga erilised geograafilised tingimused, mis on iseloomulikud Himaalaja mägede lumega kaetud Dhauladhari mäeahelikule. Kõrgus on piirkonna üks väga eriline tunnus, sest kõik teeistandused asuvad nimetatud mäeaheliku kõrgusvahemikus 900–1 400 meetrit.

Kangra piirkonda iseloomustab ka väga suur sademete hulk. Dharmshala linn ja selle ümbrus on andmete kohaselt tõepoolest sademete hulga poolest teisel kohal pärast India Meghalaya ringkonnas asuvat Mawsynramit. Dharmshalas on keskmine sademete hulk aastas 270–350 cm.

Teed „Kangra tea“ toodetakse ülitõhusa, terveid lehti kasutava traditsioonilise meetodiga, st toode „Kangra tea“ koosneb tervetest ja rikka aroomiga lehtedest, mis sisaldavad kõrgeimal määral polüfenoole (katehhiine).

5.2. Toote eripära

Tootel „Kangra tea“ on eriline, maailma teistest teedest eristuv maitse ja aroom. Tootel „Kangra tea“ on võrreldes teiste teedega kõrgem pähkliaroomi andev pürasiinide (2,5-dimetüülpürasiin, etüülpürasiin, 2-etüül-6-metüülpürasiin) sisaldus ja talvise taimkatte ning puude ja lillede aroomi andev metüülsalitsülaadi ja α- ja β-ioneeni sisaldus. Tootel „Kangra tea“ on magus järelmaitse.

Toode „Kangra tea“ on joogina täidlasem ja heledam kui muud traditsioonilised teed maailmas.

Katehhiinide epigallokatehhiingallaadi suhtarv on Kangras kasvatatud teedes kõrgem ja see tingib joogina tee suurema täidluse. Tee suurem epigallokatehhiingallaadi sisaldus on tingitud tee kasvatamise geograafilisest asukohast.

Lisaks tingis molekulaarsete markerite põhine DNA tüpiseerimine Kangra piirkonna teesortide koondumise eraldi rühma.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote „Kangra tea“ eespool kirjeldatud kvaliteet tuleneb peamiselt tee geograafilisest päritolust Kangra oru Himaalaja Dhauladhari mäeahelike jalamitelt. Ainulaadsed geograafilised ja ilmastikutingimused ning happeline muld, mille pH on vahemikus 4–5,5, mängib olulist rolli vaimustava ja erilise tassikese tee valmistamisel.

Toote „Kangra tea“ eriline maitse sõltub katehhiinide epigallokatehhiingallaadi suhtarvust, mis on Kangra piirkonna geograafilise asendi tõttu kõrge. Piirkonna geograafilised koordinaadid on 32,1 N 76,27 E ja kõrgus 900–1 400 m üle merepinna. Teeistandused asuvad tavaliselt kaldega maapinnal, muld on happeline (pH 4–5,5) ning sademeid on 270–350 cm. Kõik need tegurid mõjutavad suurema või väiksema hulga fütokeemiliste ühendite tootmist.

Erilise aroomi ja järelmaitse eest vastutavate ühendite teke on seotud tee lämmastiku sünteesiga, mis sõltub piirkonna asendist (kõrgus merepinnast 900–1 400 m) ja aastasest sademetehulgast 270–350 cm. Need erilised ilmastikutingimused aitavad kaasa erilise lõhna ja aroomi ning iseloomulike ühendite tekkele.

Toote „Kangra Tea“ omadusi ja eeskätt katehhiinide sisaldust säilitatakse ülitõhusa traditsioonilise lehtede tootmisega.

Toote „Kangra Tea“ ajalugu ulatub Briti valitsemisaja aastasse 1849, kui dr Jameson oli teeistanduse inspektor ja kuulutas piirkonna tee viljelemiseks üsna sobivaks ning käivitas hiljem 1852. aastal esimesena tee kaubandusliku tootmise. Tunnustuseks oma suurepärase kvaliteedi eest sai toode „Kangra Tea“ kuld- ja hõbemedali 1886. ja 1895. aasta rahvusvahelistel näitustel Londonis ja Amsterdamis.

Kangra org on tuntud püsiva magusa järelmaitsega ainulaadse kvaliteettee (roheline, traditsiooniline must, valge ja oolong) tootmise poolest.

Viide tootespetsifikaadi avaldamisele

—

(1) ELT L 343, 14.12.2012, lk 1.